
Járomspórás gombák extracelluláris vezikuláinak jellemzése

A járomspórás gombák (Mucoromycotina) törzsének egyik legjelentősebb rendje a Mucorales. A renden belül számos ipari és biotechnológiai jelentőségű gombafaj találhtaó, azonban néhány faj opportunista humánpatogén, amelyek mucormikózist („fekete gomba fertőzés”) képesek kiváltani főként immunszuppresszált betegeknél. A mucormikózis ritka betegségnek számít, azonban az elmúlt években az esetek száma szignifikánsan megemelkedett. A Candida és Aspergillus fajok által kiváltott megbetegedések után mára a Mucorales által okozott invazív fertőzés a harmadik leggyakoribb mikózis.
Az extracelluláris vezikulák (EV-k) lipid kettős réteggel körülvett kompartmentek, amelyeket minden biológiai organizmus termel. Fontos közreműködői a gombák patofiziológiai folyamataiban, ezáltal például az antifugális szerekkel szembeni rezisztenciában vagy a szöveti invázióban, azonban a járomspórás gombák által termelt extracelluláris vezikulákat eddig nem vizsgálták.
A munkánk során a célunk az volt, hogy megvizsgáljuk a járomspórás gombák EV termelését és elemezzük azok fehérje, illetve szterin tartalmát. A korábbi kutatások kimutatták, hogy az ergoszterin bioszintézis útvonalban bekövetkezett változások kihatnak az EV termelésre és azok méretére, ezért a laborunkban korábban létrehozott szterin bioszintézisben mutáns izolátumokat is bevontuk a vizsgálatainkba. Az Ev-k fehérje elemzése során, azonosítottuk azokat a fehérjéket (HSF70, MDR, GPD), melyek antigén tulajdonsággal rendelkeznek és már más opportunista humán patogén gomba által termelt EV-ben is kimutatták. Továbbá azonosítottun GTP-kötő fehérjéket is, szeptineket, melyek fontos szerepet játszanak az endocitózisban, citokinézisben, a sejtek közötti intracelluláris vezikula forgalomban, a sejt-sejt adhézióban és a sejtvándorlásban azonban az EV-k kiválasztásában betöltött szerepüket máig nem vizsgálták. Távlati célunk, hogy feltárjuk a szeptin szerepét a gombák extracelluláris vezikuláinak termelésében és kialakulásában.



